ফিলিস মার্গারেট টুকে কেরিজ

**ফিলিস মার্গারেট টুকে কেরিজ** (এপ্রিল ১৯০১ - ২২ জুন ১৯৪০) ছিলেন একজন ব্রিটিশ রসায়নবিদ এবং শারীরতত্ত্ববিদ। তিনি ক্ষুদ্রাকৃতির পিএইচ ইলেকট্রোড তৈরি, কৃত্রিম শ্বসনের ওপর তাঁর কাজ এবং অডিওমেট্রির শাখা গঠনে তাঁর অগ্রণী কাজের জন্য বিখ্যাত।

## প্রাথমিক জীবন এবং শিক্ষা
ফিলিস মার্গারেট টুকে ১৯০১ সালের এপ্রিল মাসে জন্মগ্রহণ করেন। তিনি কেন্টের ব্রোমলির কনসাল্টিং ইঞ্জিনিয়ার উইলিয়াম আলফ্রেড এবং মিনি টুকের একমাত্র কন্যা ছিলেন। তাঁর ছোট দুই ভাই ছিল। তিনি সিটি অফ লন্ডন স্কুল ফর গার্লস-এ পড়াশোনা করেন, যেখানে তিনি বিজ্ঞানে ভালো ফলাফল করেন। এরপর তিনি ইউসিএল থেকে রসায়ন ও পদার্থবিদ্যা অধ্যয়ন করেন এবং ১৯২২ সালে অনার্স ডিগ্রি অর্জন করেন। ১৯২৭ সালে তিনি *জৈব রসায়নে কাচের ইলেকট্রোডের ব্যবহার* সম্পর্কে একটি গবেষণা পত্র সহ পিএইচডি সম্পন্ন করেন। জানা যায় যে, ১৯২৬ সালে তিনি উইলিয়াম হেনরি কেরিজকে বিয়ে করেন এবং তাঁর পারিবারিক বাড়ি থেকে সেন্ট পিটার্সবার্গ প্লেসে চলে আসেন। ইউসিএল ফিজিওলজি বিভাগে প্রভাষক হিসেবে কাজ করার সময়, ১৯৩৩ সালে তিনি যোগ্যতা অর্জন ক'রে ইউনিভার্সিটি কলেজ হাসপাতালে মেডিসিনও অধ্যয়ন করেন এবং ১৯৩৭ সালে এমআরসিপি ডিগ্রি অর্জন করেন। ছাত্রাবস্থায় তিনি *উইমেন'স ইউনিয়ন সোসাইটি* কমিটির সদস্য ছিলেন।

## বৈজ্ঞানিক কর্মজীবন
ফিলিস মার্গারেট বিভিন্ন জায়গায় কাজ করেছেন, তার মধ্যে আছে ইউসিএল; প্লাইমাউথের মেরিন বায়োলজিক্যাল অ্যাসোসিয়েশন; কেমব্রিজের ফিজিওলজিক্যাল ল্যাবরেটরি; কোপেনহেগেনের কার্লসবার্গ কেমিক্যাল ল্যাবরেটোরিয়াম; লন্ডন হাসপাতালের মেডিকেল ইউনিট; লন্ডন স্কুল অফ হাইজিন অ্যাণ্ড ট্রপিক্যাল মেডিসিন এবং লন্ডনের ইউনিভার্সিটি কলেজ হাসপাতাল, (যুদ্ধের সময় জরুরি চিকিৎসা পরিষেবা থেকে তাঁকে সাময়িকভাবে সেন্ট মার্গারেট হাসপাতালে বদলি করা হয়েছিল)।

### ক্ষুদ্রাকৃতির পিএইচ ইলেকট্রোডের আবিষ্কার
১৯২৫ সালে, *ডিএসআইআর* এবং *এমআরসি* তহবিলের সহায়তায়, ফিলিস মার্গারেট রক্তের মতো জৈব রাসায়নিক নমুনা বিশ্লেষণের জন্য একটি কাচের ইলেকট্রোড আবিষ্কারের ওপর একটি গবেষণাপত্র প্রকাশ করেন। জৈব রাসায়নিক পিএইচডি গবেষণার জন্য, তাঁর খুব কম আয়তনের দ্রবণের পিএইচ-এর পরিমাপ করার জন্য সক্ষম একটি যন্ত্রের প্রয়োজন ছিল, কিন্তু বিদ্যমান পিএইচ ইলেকট্রোডগুলির নকশা উপযুক্ত ছিল না কারণ তারা খুব কম সংকেত সরবরাহ করত। ফিলিস মার্গারেট প্রয়োজনীয় সরঞ্জামটির বিকাশের ক্ষেত্রে সমস্যাগুলি উল্লেখ করেছিলেন, যার মধ্যে রয়েছে কাচের উচ্চ প্রতিরোধ ক্ষমতা, সূক্ষ্ম যন্ত্রের ভাঙনের ঝুঁকি এবং শর্ট সার্কিটের ঝুঁকি।

### কৃত্রিম শ্বসন
১৯৩০-এর দশকের গোড়ার দিকে ফিলিস চিকিৎসাবিদ্যায় যোগ্যতা অর্জনের পর, ডঃ এডওয়ার্ড পল্টন বৈজ্ঞানিক যন্ত্র নির্মাতা রবার্ট ডব্লিউ. পলের কাছে ফিলিস মার্গারেটের নাম সুপারিশ করেছিলেন, রবার্ট পল তখন উইলিয়াম হেনরি ব্র্যাগের তৈরি "পালসেটর" নামক একটি শ্বাসযন্ত্রের ওপর প্রগাঢ় শারীরবৃত্তীয় পরীক্ষা পরিচালনা করার জন্য কাউকে চেয়েছিলেন। ফিলিস মার্গারেটের পরীক্ষাগুলি ব্যাপক শারীরবৃত্তীয় পরিমাপ প্রদান করেছিল যার ফলে সরঞ্জামের দক্ষতা উন্নত হয়েছিল। তিনি নকশার উন্নতিরও পরামর্শ দেন যা এর জটিলতা এবং ভর হ্রাস করে। ব্র্যাগের প্রতিবেশী এবং তাঁর শ্বাসযন্ত্র তৈরির অনুপ্রেরণা মিঃ এস. ক্রসবি হালাহান সম্পূর্ণ পক্ষাঘাতগ্রস্ত হওয়ার পর কৃত্রিম শ্বাস-প্রশ্বাসের মাধ্যমে দুই বছর বেঁচে ছিলেন - ফিলিস মার্গারেট তাঁর পক্ষে এটি আরও আরামদায়ক করার জন্য নকশাটি অভিযোজিত করেছিলেন।

শ্বাসযন্ত্রের নকশা উন্নত করার জন্য অনেক কিছু করার পাশাপাশি, ফিলিস মার্গারেট এটির প্রচারেও সক্রিয় ভূমিকা পালন করেছিলেন। সরঞ্জামটি পরা অবস্থায় তিনি তাঁর ল্যাবরেটরি সহকারীর ছবি তুলেছিলেন, ব্র্যাগ এবং পলকে *রয়্যাল সোসাইটি অফ মেডিসিনের কার্যপ্রণালীতে* তাঁদের ভূমিকা প্রকাশ করার পরামর্শ দিয়েছিলেন এবং *দ্য ল্যানসেট* জার্নালের জন্য এর বৈশিষ্ট্যগুলি সম্পর্কে লিখেছিলেন যাতে এটি সাধারণ চিকিৎসকদের দৃষ্টি আকর্ষণ করতে পারে।

### বধিরতা এবং শ্রবণযন্ত্র নিয়ে কাজ
১৯৩০-এর দশকের শেষের দিকে, ফিলিস মার্গারেট রয়েল ইয়ার হসপাতালে কাজ করেন এবং শ্রবণ পরীক্ষার জন্য অডিওমেট্রিক মান তৈরি করেন। বধিরদের জন্য শ্রবণযন্ত্র ক্লিনিক প্রতিষ্ঠায়ও ফিলিস মার্গারেট গুরুত্বপূর্ণ ভূমিকা পালন করেন। সঙ্গীতের প্রতি তাঁর তীব্র আগ্রহ শ্রবণশক্তি হ্রাসপ্রাপ্তদের প্রতি তাঁর সহানুভূতি জাগিয়ে তোলে। বিশেষভাবে শিশুদের বধিরতার ঘটনাগুলির ওপর দৃষ্টি নিবদ্ধ করে তিনি কাজ করেন এবং তাঁর ছাত্রদের স্কুল-শিশুদের বধিরতার কারণ অনুসন্ধানের জন্য বস্তি পরিদর্শনে তাঁর সাথে যেতে তিনি উৎসাহিত করতেন। ১৯৩৬ সালে, মেডিকেল রিসার্চ কাউন্সিল তাঁকে লন্ডন জুড়ে স্কুলছাত্রীদের শ্রবণশক্তি পরীক্ষা করার জন্য অর্থায়ন করে। লন্ডনের হান্টলি স্ট্রিটে অবস্থিত ইউনিভার্সিটি কলেজ হাসপাতালের বেসমেন্টে প্রায় ৩,৫০০ ঘনফুটের একটি শব্দরোধী  'নীরবতা কক্ষে'র পরীক্ষা-নিরীক্ষা থেকে তিনি তথ্য সংগ্রহ করেছিলেন। এটি ছিল গ্রেট ব্রিটেনের প্রথম স্থান যেখানে একটি স্থায়ী ওয়েস্টার্ন ইলেকট্রিক অডিওমিটার ছিল যা বক্তব্য রেকর্ডিংয়ের পরিবর্তে বিশুদ্ধ-স্বর পরীক্ষা ব্যবহার করত। 

### ব্রিটিশ ডাকঘরের সাথে সহযোগিতা
টেলিফোন লাইনে শব্দের মান উন্নত করার প্রচেষ্টায় ব্রিটিশ ডাকঘর শ্রবণযন্ত্র প্রযুক্তিতে ফিলিস মার্গারেটের দক্ষতা ব্যবহার করেছিল। পোস্ট অফিসের প্রকৌশলীরা প্রথমে হাড়ের পরিবাহিতা সম্পর্কে মার্গারেটের আলোচনা নিয়ে উদ্বিগ্ন ছিলেন এবং অ্যামপ্লিফায়েড টেলিফোনি রিপোর্টের উন্নতির অনুসন্ধানে তাঁকে ব্যাপকভাবে উদ্ধৃত করেছিলেন। যাইহোক, তিনি তাঁর অডিওমিটার ব্যবহার করে টেলিফোনিস্টদের শ্রবণশক্তি পরীক্ষা করার সময় পোস্ট অফিসের সাথে আরও ব্যাপকভাবে সহযোগিতা করেছিলেন এবং ১৯৩৭ সালে তিনি তাঁর ক্লিনিকে শ্রবণশক্তি হ্রাসপ্রাপ্ত ব্যক্তিদের জন্য ডিজাইন করা পোস্ট অফিস অ্যামপ্লিফায়েড টেলিফোন স্থাপন করেছিলেন। তাঁর ক্লিনিকাল পরীক্ষার ফলাফলগুলি এমন সব তথ্য সরবরাহ করেছিল যেগুলি পোস্ট অফিস তাদের অ্যামপ্লিফায়েড টেলিফোন পরিষেবা উন্নত করতে ব্যবহার করেছিল। ডেনিস বাটলার ফ্রাইয়ের সাথে মার্গারেট যে ফোনেটিক পরীক্ষা তৈরি করেছিলেন তা পরবর্তীতে পোস্ট অফিসের মেড্রেসকো - প্রথম এনএইচএস শ্রবণযন্ত্রের নকশায় ব্যবহৃত হয়েছিল।

### দ্বিতীয় বিশ্বযুদ্ধ
যুদ্ধ শুরু হওয়ার সময়, ফিলিস মার্গারেট ইউনিভার্সিটি কলেজ হাসপাতালে কর্মরত ছিলেন। সেখান থেকে তাঁকে এপিংয়ের সেন্ট মার্গারেট হাসপাতালে জরুরি চিকিৎসা সেবা প্রদানের জন্য নিয়োগ দেওয়া হয়েছিল। সেখানে, মার্গারেট এবং তাঁর সহকর্মীরা প্যাথলজি এবং রক্ত সঞ্চালনের জন্য একটি উন্নত পরীক্ষাগার তৈরি করেছিলেন। 

১৯৪০ সালে, ফিলিস মার্গারেট ৩৮ বছর বয়সে মারা যান।

## তথ্যসূত্র

বিষয়শ্রেণী:২০শ শতাব্দীর ইংরেজ নারী
বিষয়শ্রেণী:ব্রিটিশ নারী উদ্ভাবক
বিষয়শ্রেণী:২০শ শতাব্দীর নারী উদ্ভাবক
বিষয়শ্রেণী:ইংরেজ নারী বিজ্ঞানী
বিষয়শ্রেণী:ইংরেজ নারী চিকিৎসক
বিষয়শ্রেণী:ইংরেজ প্রাণরসায়নবিদ
বিষয়শ্রেণী:ইউনিভার্সিটি কলেজ লন্ডনের প্রাক্তন শিক্ষার্থী
বিষয়শ্রেণী:১৯৪০-এ মৃত্যু
বিষয়শ্রেণী:১৯০১-এ জন্ম
বিষয়শ্রেণী:অপর্যালোচিত অনুবাদসহ পাতা